Vermoorde JHB-skoolmeisies vandag begraweEen van die skoolmeisies se liggame toe dit verlede week van die toneel verwyder is. Foto: Masego Rahlaga / EWN Die twee skoolmeisies van Johannesburg wat verlede week tydens ŉ vermeende sataniese ritueel vermoor is, word Dinsdag ter ruste gelê. Maroela Media het vroeër berig Thandeka Moganetsi en Chwayita Rathazayo, onderskeidelik 15 en 16 jaar oud, se liggame is Woensdag in ŉ veld in Dobsonville in Soweto aangetref. Moganetsi en Rathazayo, leerlinge aan die George Khosa Sekondêre Skool, het nog hul skoolklere aangehad. Hulle het snywonde aan hul hande en nekke gehad en daar was skeermeslemmetjies en drie swart gebrande kerse langs hul liggame. Twee 16-jarige seuns, van dieselfde skool, is Donderdag in hegtenis geneem en word in ŉ plek van veilige bewaring aangehou. Hulle het reeds in die Protea-landdroshof verskyn en moet vir sielkundige evaluasie gestuur word. Die twee verdagtes verskyn na verwagting Woensdag weer in dieselfde hof. Die saak word in camera gehou omdat die verdagtes minderjarig is. Lees ook: Vermoorde skoolmeisies: Tienerseuns weer in hof Vermoorde skoolmeisies: Tienerseuns se saak uitgestel Vermoorde skoolmeisies: Tienerseuns vandag in hof Twee seuns vas vir skoolmeisies se dood Skoolmeisies glo tydens sataniese ritueel vermoor Twee skoolmeisies dood gevind